runetrust/blame-folketinget-dk huggingface dataset:
Anni Matthiesen (V), 2013-04-03:
Ja, og det er jo så Sundhedsstyrelsen, der er den øverste myndighed, men jeg går egentlig også ud fra, at ministeren har en interesse i, at man kan tage nogle legeredskaber osv. i brug, hvis de vel at mærke er forsvarlige.
Det, jeg kan sige, er, at der findes en form for nedgravede hoppepuder, hvor der ikke er nogen faldhøjder osv., sådan som der er ved de her kære trampoliner, og hvor der er en rigtig god springeffekt.
De er faktisk rigtig gode, ikke kun for de yngre brugere, men for den sags skyld også for de lidt ældre brugere, og Teknologisk Institut har jo som nævnt også anbefalet produktet.
Desværre har den virksomhed, som producerer de her nedgravede hoppepuder, forsøgt med det igen og igen, men de bliver ligesom sparket til hjørne hele tiden.
Derfor vil jeg gerne spørge ministeren, om der ikke kunne være en interesse også fra ministerens side for måske at prøve at kigge på den her sag.
Astrid Krag (S), 2013-04-03:
Jeg må sige, at jeg helt grundlæggende ikke går ind i de konkrete rådgivninger, Sundhedsstyrelsen laver i forhold til forskellige statslige myndigheder eller andre, altså i det her tilfælde en anbefaling, der er sendt ud til kommuner i forhold til daginstitutioner.
Efter hvad jeg kan forstå – nu har jeg jo også kigget på den pjece, som Sundhedsstyrelsen har udgivet – handler det altså ikke kun om højden eller om størrelsen, eller hvad det er for en trampolin.
I de sidste 20 år har man fået stadig mere viden om de skader, børn, og jo i høj grad de 0-6 årige, får af det at springe på trampolin.
Det handler ikke kun om, at de rammer en kant, eller at de falder ud over; det handler om den måde, de falder på.
Der er skader, også i forbindelse med fald på selve springdugen.
Der er det, at børnene hopper flere sammen, og at de ikke har kontrol over deres egne bevægelser; de er ikke motorisk stærkt nok udviklet.
De har – det ved jeg jo med mine egne små børn i baghovedet – store hoveder i forhold til resten af kroppen, hvilket gør, at der, når de falder, så er større risiko for, at de falder uheldigt og beskadiger nakken og andet, hvilket kan give varige men og gøre dem handicappet.
Jeg vil sige, at jeg med den viden, der ligger om de skader og om den stigning, der er i antallet af skader, og det, at vi kan se, at særlig de 0-6 årige er udsat, og når man kender hverdagen i en vuggestue eller i en børnehave og ved, hvor travlt der også er i forhold til det at kunne være én voksen til ét barn på en trampolin – hvilket jo kunne være en løsning i forbindelse med det at undgå skader – så faktisk er meget tryg ved den anbefaling, som Sundhedsstyrelsen kommer med.
Nick Hækkerup (S), 2013-04-03:
Jeg tror, at vi ræsonnabelt vil sige: Lad os nu se, hvad det er for nogle bindinger, der er, før vi beslutter os for, hvad det er, der skal til.
Så tror jeg faktisk også, og det håber jeg da at spørgeren er enig i,
at den bedste måde at gå til det her på ikke er at sige, at nu leverer vi en pakke, og så må kommunen gøre med den, hvad den vil, men at vi siger: Skulle vi ikke i samarbejde med kommunen og i dialog med kommunen finde ud af, hvad det er for nogle ønsker, der er, hvordan det kan lade sig gøre, hvad det i øvrigt betyder osv.
Det er det, som jeg har givet håndslag på er en proces, som jeg vil engagere mig i, og det er det, som bl.a. betyder, at jeg den 18. april tager ned og snakker med de gode folk i Sønderborg om, hvad for nogle ønsker og interesser de har.
Anni Matthiesen (V), 2013-04-03:
Jamen det kunne jo være, at det var der, jeg så skulle tage fat og anbefale producenten af de her nedgravede hoppepuder at stille en af dem op ude i det her forebyggelsescenter.
For jeg kan sige til ministeren, at jeg har været en af de heldige, som har haft en af de her nedgravede hoppepuder tæt på mit hjem, og at mine tre børn har haft stor gavn af den her hoppepude, som faktisk har været der de sidste 7-8 år.
Og igen, ja, vi har også selv haft havetrampolin, og jeg ved udmærket godt, at der er fare for, at børn kan falde ned og slå hovedet osv., men der, hvor jeg bare synes det her adskiller sig, er, at man faktisk jo kan se, at unge mennesker og børn rigtig gerne vil bruge de her nedgravede hoppepuder, og ikke mindst at de har en kæmpe effekt på, at de får en masse motion.
Der vil jeg høre igen, om det ikke er et problem, at der er offentlige barrierer i forhold til det her produkt og især i forhold til, at man så får en masse børn, som måske ellers kunne have haft gavn af det her produkt, som jo så ikke får muligheden.
Altså det, som ministeren forklarer her, sætter måske det hele i perspektiv, for der er nemlig ikke tale om en trampolin i det her tilfælde.
Det er jo egentlig en hoppepude, som er nedgravet i jorden, og som der er puder rundt om.
Man kan sige, at hvis selve statistikken over de ulykker osv., som er sket de senere år, var splittet op i to dele, altså hvis man havde adskilt trampolinerne fra den her type hoppepude, jamen så var det egentlig ikke berettiget at være bekymret.
Derfor har jeg det stadig væk sådan, at jeg udmærket godt kan forstå, at der er en producent her, som er frustreret.
Han vil jo gerne producere de her varer, vil gerne forsøge at sælge dem og kan også dokumentere ud fra eksempler på nogle, som jo har valgt at købe de her produkter, at der ikke sker de samme type ulykker.
Han har også indsamlet statistikker osv.
Det, jeg egentlig gerne vil have ministeren til at forholde sig til, er, om det ikke kunne være naturligt at dele de her statistikker og beskrivelser op i to.
Astrid Krag (S), 2013-04-03:
Ja, vi fortsætter jo lidt, hvor vi slap, og jeg er meget enig med spørgeren i, at det er rigtig vigtigt, at børn og unge får motion, og at de bevæger sig i dagligdagen.
Det har en forebyggende effekt på en række sygdomme at man får rørt sig, og vi ved jo også, at fysisk aktivitet er rigtig vigtigt for børn i forhold til at indgå i sociale fællesskaber, i forhold til det at være aktiv sammen med andre i daginstitutionen, i skolen og i idrætshallen, når man har fri, eller på andre måder i organiserede aktiviteter.
Vi ved, at fysisk aktivitet kan være med til at fremme børn og unges præstationer i mere boglige sammenhænge, som kræver koncentrationsevne, i det hele taget øge deres koncentrationsevne.
Derfor er det også et vigtigt element i det folkeskoleudspil, regeringen er kommet med, og derfor også vigtigt for mig som sundhedsminister, at kommunerne prioriterer forebyggelse højt og prioriterer muligheden for at røre sig og have bevægelse i hverdagen højt og i øvrigt bruger forebyggelseskronerne der, hvor de har mest mulig effekt.
Det handler om, at der skal være andet end pomfritter i idrætshallerne; det handler om en skole, hvor man også rører sig og har bevægelse som en del af hverdagen osv. osv.
I de her forebyggelsespakker, som Sundhedsstyrelsen har sendt til landets kommuner, er der helt konkrete redskaber, hvormed man kan sætte ind for at sørge for, at også flere børn bevæger sig og har fysisk aktivitet som en del af deres hverdag.
For nu at hjælpe det rigtig godt på vej indvier jeg faktisk senere på ugen her et forebyggelsescenter ude i KL, som skal bistå kommunerne, så de rigtig kan få den her indsats ud over rampen, og det er jeg selvfølgelig rigtig glad for.
Jeg er også sikker på, at det vil betyde, at vi i stigende grad vil se, at man tænker forebyggelse på tværs, at man tænker det ind i de rammer, som børn og unge har omkring deres liv.
Og så er det jo en vigtig dagsorden, der går på tværs af de fleste lokale politikområder, også fremover.
Anni Matthiesen (V), 2013-04-03:
Er ministerens enig i, at det er meget vigtigt, at både børn og unge mennesker får motion i deres dagligdag og hjælpes på vej til dette både i skoletiden, og imens de opholder sig i daginstitutioner?
Ellen Trane Nørby (V), 2013-04-03:
Jo, men hvis man forholder sig til alle de her fine formålsbeskrivelser i forhold til kystbeskyttelseslinje og kystnærhedszone, må man jo bare sige, at så har regeringen fra starten indikeret, at der ikke er noget at komme efter for Sønderborg Kommune i forhold til anvendelsen af øvelsesarealet på Arnkil og Kær, for samtlige 145 ha ligger jo inden for kystbeskyttelses- og kystnærhedszone.
På trods af at det ligger lige op til bebyggelsen, og på trods af at det ligger lige i tilknytning til byen, så er forskellen, at det her jo er et landzoneområde i forhold til resten af byzoneområdet.
Det betyder jo også, at hvis det her skal have et aktivt udnyttelsesperspektiv for kommunen, skal man fra regeringens side arbejde positivt på, at arealet kan overdrages uden bindinger og også have tiltro til, at man lokalt kan træffe de rigtige udviklingsbeslutninger for området, for ellers gør man jo skaden dobbelt ved først have frataget Sønderborg Sergentskole dens eksistens i Sønderborg med deraf følgende tab af arbejdspladser og tab af uddannelsespladser, hvis man så heller ikke vil sikre, at der kommer nogle reelle udviklingsmuligheder på arealet.
Det er egentlig derfor, at jeg havde håbet på, at ministeren i dag ville sige, at det vil regeringen kigge positivt på, altså at man har tiltro til, at man lokalt kan træffe de rigtige planmæssige balancehensyn, som der selvfølgelig skal til.
Astrid Krag (S), 2013-04-03:
Jeg tror, at en forsigtig konstatering fra den her side må være, at de mange problemstillinger, som spørgeren ridser op, ligger endog også ret fjernt fra mit ressort, så jeg må hellere lade være med at rode mig ud i alt muligt omkring det og bare i forbindelse med det konkrete tilfælde sige, hvad man kan se, når man kigger på faldulykkerne og de skader og de risici, der er for børn, og den viden, der er om faldulykker.
Her taler vi om hopperedskaber, fordi det drejer sig om skader, man pådrager sig, når man hopper, om det så er på trampolin eller hoppepude, eller hvad der ellers er af produkter; altså når man er fysisk aktiv på den måde med de farer, der nu er, og som kan læses ud af Sundhedsstyrelsens beskrivelser.
Det handler om kontrol med kroppen; om, at der er et anderledes tyngdepunkt, fordi ens hoved er større, når man er så lille; om, at det er flere børn, der hopper sammen, og at man så ikke har den samme styring over egen krop; og om, at der i en almindeligt normeret daginstitution altså typisk hverken er mandskab eller uddannet personale med nok viden om det her til at kunne supervisere børnene ordentligt.
Der er vurderingen, at det så er for risikabelt, og jeg kan bare henholde mig til den faglige vurdering.
Anni Matthiesen (V), 2013-04-03:
Jeg kan fortælle, at ud over at producenten her jo så bøvler med i det hele taget at få tingene splittet op, så hans produkter ikke bliver betragtet som trampoliner, så bøvler producenten også med, at der ligesom er et dobbelt sagsbehandlingsforløb i forbindelse med produktet her.
Det er nemlig sådan, at hoppepuden, som jo er gravet ned i jorden og af den grund hører ind under en bekendtgørelse for offentlige forlystelser, både skal forhåndsgodkendes af den lokale politimester og af Teknologisk Institut.
Ud over det kommer den også ind under det at være et nagelfast produkt, og dermed skal den også have en kommunal byggesagsbehandling.
Det vil sige, at der faktisk er flere myndigheder inde over, for at produktet i det hele taget kan komme igennem nåleøjet.
Jeg kunne da også godt lige tænke mig at høre, hvilken holdning ministeren har til det.
Astrid Krag (S), 2013-04-03:
Jeg vil da starte med at slå to ting fast.
Den ene er, at jeg er meget enig med spørgeren i, at det har en meget stor værdi, at børn bevæger sig, og at de tidligt lærer glæden ved fysisk aktivitet.
Det er altafgørende for deres trivsel og sundhed resten af livet.
Nu er jeg jo ikke ekspert, og det er der en selvstændig pointe i, men som jeg forstår eksperternes gennemgang, så sker de fleste skader altså, når man falder midt på det, der hedder springdugen, ligegyldigt hvad det så er for et hopperedskab, om det er en trampolin eller en hoppepude eller noget af det andet, der falder ind under den her kategori.
Men jeg vil da sige, at jeg har en klar forventning om, at Sundhedsstyrelsen af egen drift sammen med relevante myndigheder hele tiden følger, hvad der er af ny viden på området.
Man kan jo også se historisk, hvis man går tilbage til 1981 og årene frem til i dag, at de her vejledninger bevæger sig, i takt med at der kommer ny viden og nye produkter, og det vil de selvfølgelig også kunne gøre i det her tilfælde.
Jeg ved, at Sundhedsstyrelsen er udmærket bekendt med, at det her spørgsmål er stillet, og at der er en producent, der har en konkret pointe, og jeg har fuld tillid til, at man løbende forholder sig til det i Sundhedsstyrelsen og reviderer de her anbefalinger, hvis der altså er grundlag for det.
Jørgen Arbo-Bæhr (EL), 2013-04-04:
Så kan jeg måske oplyse det.
Vi synes, den er for dårlig, for den dækker i virkeligheden mindre end 20 pct. af dem, der arbejder på det danske arbejdsmarked.
Men han indførte det jo.
Hvorfor gjorde han det?
Jeg må høre, om fru Pia Adelsteen måske kan forklare mig det.
I virkeligheden handler det bare om, hvorvidt det er en større del af arbejdsmarkedet, eller det bare er den del af arbejdsmarkedet, der nu er omfattet af kønsopdelte lønstatistikker.
Forhandling
Pia Adelsteen (DF), 2013-04-04:
Det er svært for mig at argumentere for andres motiver til at stille et forslag.
De kønsopdelte lønstatistikker, der er nu, gælder for virksomheder med over et vist antal ansatte.
Jeg kan ikke huske antallet.
35 ansatte, det er fint, at man kan få lynhurtig information her.
Jeg ved, at før jeg kom i Folketinget, havde jeg hele mit arbejdsliv på det private arbejdsmarked i forholdsvis små virksomheder, hvor det tager uforholdsmæssig lang tid at sidde og lave de lønstatistikker.
Det er små virksomheder med under 35 ansatte.
Det er derfor, jeg siger, at hvis man udvider den kønsopdelte lønstatistik til også at omfatte mindre virksomheder, giver det bare en masse administrativt bøvl, som reelt ikke flytter noget.
Vi har en ligelønslov, som skal overholdes.
Fatma Øktem (V), 2013-04-04:
Mange tak.
Ordføreren var her til sidst inde på, at vi skal begrænse efterspørgslen på købesex.
Er ordføreren så enig med Socialdemokraternes ordfører, hr. Rasmus Horn Langhoff, i hans udtalelser i Berlingske i går, hvor han sagde: »Der er behov for at begrænse efterspørgslen, hvis man skal hjælpe de prostituerede ud af prostitution, og her er et forbud et meget nyttigt redskab.«
Mener ordføreren også, at kriminalisering af køb af sex er et redskab for kvinderne til at komme ud af det?
Marlene Borst Hansen (RV), 2013-04-04:
I Radikale Venstre mener vi, at prostitution er et socialt problem, og at vi skal gøre det, der virker.
Undersøgelser har vist, at det ikke nødvendigvis virker at kriminalisere de prostituerede eller kunderne.
Så i Radikale Venstre går vi ikke ind for at kriminalisere køb af sex.
Derimod går vi stærkt og meget ind for at forbedre de prostitueredes muligheder for at komme ud af prostitution.
Fatma Øktem (V), 2013-04-04:
Mange tak.
Det glæder mig at høre.
Langt hen ad vejen kan jeg så sige at jeg er meget enig med ordføreren.
Ordføreren nævnte også noget om, at der er nogle mennesker, der bliver under forfærdelige omstændigheder og meget dårlige vilkår og får frarøvet deres frihed og retten til at vælge og bestemme osv.
Jeg nævnte to områder, som jeg synes er meget overset af både regeringen og de tre regeringspartier.
Man betegner det hele tiden som et integrationsproblem, at vi har en gruppe indvandrerkvinder, der ingen rettigheder har.
Ordføreren nævnte netop, at det her ikke kan finde sted i Danmark.
Hvorfor er det så, at Radikale Venstre vælger ikke at se de her problemstillinger.
Marlene Borst Hansen (RV), 2013-04-04:
Jeg anerkender ikke præmissen om, at vi vender den anden kind til de problemstillinger.
Tværtimod er vi meget optaget af lige præcis det med den sociale kontrol.
Nu nævnte jeg i min ordførertale New York og Kvindekommissionens møde derovre, og lige præcis derovre holdt integrationsministeren jo et delmøde, som netop handlede om den her sociale kontrol.
Det er noget, vi er meget optaget af, og det er et område, hvor vi nu rykker indsatsen endnu længere ud, hvor borgerne er, nemlig ud i boligområderne, altså der, hvor folk bor.
Vi sætter fokus på det der, hvor folk bor, for vi ved godt, at der er kvinder, at der er mennesker, der ikke kommer ret meget uden for deres bolig eller det område, de bor i, og netop derfor rykker vi hele oplysningsdelen ud i boligområderne i et bredt samarbejde med de respektive boligforeninger.
Pia Adelsteen (DF), 2013-04-04:
Jeg skal nok lade være med at være for hård, når det sådan er første dag i Folketinget; så plejer vi at være venlige herinde.
Jeg spørger jo, fordi det netop kan være et problem.
Det, der bekymrer mig, er, at hvis man øremærker 3 måneders barsel til mænd og ikke alle har fuld løn under barsel, hvilket alle ikke har, så kan det være sådan, at man simpelt hen fravælger barslen.
Og så kan man ønske nok så meget, at barnet skal være sammen med både far og mor, men det kommer ikke til at ske, barslen bliver bare kortere.
Det er sådan set min pointe i forhold til det her.
Karen Touborg (SF), 2013-04-04:
Det er klart, at det i den samlede løsning, hvis vi skal have flere mænd til at vælge barslen, skal være tænkt ind, hvad det er for nogle incitamenter, der er for fædrene.
En del af dem vil være at øremærke barslen, og så vil der være noget omkring økonomien, vi også skal have kigget på.
Nu er der jo heldigvis nedsat et udvalg fra regeringens side, som skal gå ind og prøve at finde ud af, hvad det er for en model, vi skal vælge, for at få flest mulige fædre til at vælge barsel.
Der kommer et output fra det udvalg med nogle forslag til, hvad det er for en model, og dem ser jeg frem til at se.
Louise Schack Elholm (V), 2013-04-04:
Så jeg skal forstå, at Socialdemokraterne bakker op om en regering, der siger, at den afviser et forbud mod købesex, men at Socialdemokraterne fortsat kæmper for at forbud mod købesex.
Det lyder jo lettere forvirrende.
Altså, vil den socialdemokratiske folketingsgruppe arbejde for et forbud, eller er den socialdemokratiske folketingsgruppe enig med justitsministeren, der afviser et forbud mod købesex?
Rasmus Horn Langhoff (S), 2013-04-04:
Socialdemokratiet bakker op omkring regeringens indsats på området og er meget enig i at betragte prostitution som et socialt problem og i, at man skal iværksætte exitstrategier, som skal hjælpe prostituerede ud af prostitution, og finde redskaber, som i højere grad kan bekæmpe de bagmænd, som sidder og tjener pengene på prostitution.
Og vi accepterer og anerkender den beslutning, der er blevet truffet i regeringen om den samlede strategi, og den bakker vi op om.
Så er det ingen hemmelighed, at Socialdemokratiets officielle politik i dag – også i går, da ordføreren læste Berlingske, og også for ½ år siden og også for 4 år siden – er, at vi ser et forbud mod købesex som et godt redskab.
Men det kan ikke stå alene, og det er jo ikke det eneste element i den her diskussion.
Der er jo meget få af de her elementer, der kan stå alene.
Det kræver en bred indsats at jagte bagmænd, at hjælpe prostituerede ud af prostitution og også at bekæmpe efterspørgslen på prostitution.
Merete Riisager (LA), 2013-04-04:
Ordføreren indleder med eksemplet om Bilka, som har inddelt sit legetøj i lyserødt og lyseblåt legetøj til henholdsvis piger og drenge, og supplerer så med at sige, at det jo selvfølgelig er Bilkas egen beslutning.
Så hvad er det lige, der er problemet?
Mener ordføreren, at borgerne selv er i stand til at begå sig i et supermarked og vælge de varer, de kunne tænke sig at købe?
Rasmus Horn Langhoff (S), 2013-04-04:
Så det må ligesom være udgangspunktet, at jeg ikke ville sige det heroppefra, hvis jeg ikke syntes, det var relevant.
Hvordan den ene eller den anden supermarkedskædes farvekategorier er osv., er ikke noget, der sådan hidser mig fuldstændig op, eller noget, som jeg har meget skarpe holdninger til.
Men jeg tror og mener, at der skal være plads til, at vi diskuterer de her ting fordomsfrit, og jeg tror, at Liberal Alliance og andre skal passe på med ikke at være for hurtigt fremme med de her automatreaktioner og med en meget, hvad kan man sige, forarget retorik, hvis nogen af de eksempler bliver nævnt.
Jeg mener, at der skal være plads til at diskutere det hele.
Der skal også være plads til, som jeg gør meget ud af, bl.a. at diskutere, hvordan det offentlige kommunikerer med os borgere, og vi skal også kunne diskutere, hvordan vi opdrager vores børn, og hvilke signaler vi sender til børn.
Merete Riisager (LA), 2013-04-04:
Der skal være plads til alt muligt, men er det vigtigt?
Er det vigtigt, hvilke farver Bilka inddeler sit legetøj i?
Jeg ved, at ordføreren også bakker op om en afskaffelse af kønsopdelt prissætning hos frisørerne.
Er det vigtigt?
Altså, er det virkelig det, vi skal stå her i Folketingssalen og diskutere, mens der er virkelige problemer derude?
Skal vi stå her og diskutere, hvordan Bilka sorterer deres varer?
Er det vigtigt?
Rasmus Horn Langhoff (S), 2013-04-04:
Jeg mener, det er vigtigt, at vi diskuterer de ting, der foregår i samfundet, og hvis der er nogen, der føler sig dårligt behandlet det ene eller det andet sted, synes jeg, at der skal være plads til at diskutere det.
Det, jeg synes er det store spørgsmål og det vigtigste at diskutere, er, hvordan vi får brudt med det kønsopdelte arbejdsmarked, vi har.
Det er det, jeg bruger størstedelen af min tid på at diskutere, og det er det, jeg synes er det vigtigste at diskutere i ligestillingsspørgsmål.
Det er vigtigere end alt muligt andet.
Jeg er klar på at diskutere det hele, jeg lytter også gerne, hvis nogle er bekymrede over det ene eller andet, men jeg synes, at det, der er det vigtigst, er at sikre, hvordan vi kan sikre, at mænd får bedre mulighed for at knytte bånd til deres børn og kvinder får bedre mulighed for at få en stærkere tilknytning til arbejdsmarkedet.
Det er det vigtigste for mig.
Det står over alt andet, over alle andre ligestillingsspørgsmål.
Men der skal være plads til at diskutere det hele, og hvis nogen føler sig bekymrede og har en kritik på et eller andet område, synes jeg, at man skal være åben over for at lytte til det og ikke gøre sig til dommer over, hvad vi må diskutere, og hvad vi ikke må diskutere.
Men selvfølgelig skal man som politiker kunne prioritere.
Skal jeg forstå det sådan, at Dansk Folkeparti er enig i Venstres politik på det område?
Eller er Dansk Folkeparti uenig i Venstres politik på det område?
Deler Dansk Folkeparti den opfattelse, eller mener Dansk Folkeparti, at øremærket barsel til mænd helt skal fjernes, sådan at de 2 uger, der i dag er øremærket til mænd, skal fjernes fra mændene?
Pia Adelsteen (DF), 2013-04-04:
Dansk Folkeparti mener, at den ordning, vi har i dag, hvor der er de 14-dages øremærkede barsel til mænd kort efter fødslen, så man kan have hele familien samlet derhjemme med den nyfødte, er rigtig god.
Men vi mener også, at det er op til familien selv at vurdere, hvordan den resterende barsel, som kan deles mellem manden og kvinden, skal fordeles.
Rasmus Horn Langhoff (S), 2013-04-04:
Så Dansk Folkeparti er altså fortalere for øremærket barsel, men ønsker bare ikke, at der er særlig meget af den.
Pia Adelsteen (DF), 2013-04-04:
Hvis hr. Rasmus Horn Langhoff ønsker at definere de 14 dage som øremærket barsel til fædrene, hvilket det jo også er, ja, så synes vi, at det er helt rigtigt, fordi de skal tages umiddelbart efter fødslen, og det er på det tidspunkt, kvinden har størst brug for hjælp i hjemmet.
Det er der, den største helingsproces efter en fødsel foregår; det er der, amningen skal i gang; det er der, man skal lære sit lille nyfødte barn at kende.
Det er helt perfekt, at den ligger der, og det er fint for os.
Jørgen Arbo-Bæhr (EL), 2013-04-04:
Det undrer mig lidt, at fru Pia Adelsteen sagde noget om kønsopdelte lønstatistikker.
Hun sagde, at hun er modstander af det.
Jeg vil derfor prøve at spørge ordføreren: Hvem var det, der indførte kønsopdelte lønstatistikker?
Hvem var beskæftigelsesminister på daværende tidspunkt, og hvad stemte Dansk Folkeparti til det?
Pia Adelsteen (DF), 2013-04-04:
Det ved jeg ikke.